Wolf 1061b
Wolf 1061b arba WL 1061b – egzoplaneta, skriejanti apie raudonąją nykštukę Wolf 1061, esančią Gyvatnešio žvaigždyne, nuo Saulės sistemos nutolusią apie 13,8 šviesmečio. Planeta aptikta radialinių greičių metodu. Apie jos atradimą pranešta 2015 m. Wolf 1061b skrieja arčiausiai savo žvaigždės iš visų trijų atrastų Wolf 1061 sistemos planetų. Apie savo žvaigždę egzoplaneta apskrieja per 4,9 paros. Wolf 1061b skrieja per arti savo žvaigždės, kad patektų į Wolf 1061 sistemos gyvybės zoną. Ši egzoplaneta yra vadinamoji superžemė. Wolf 1061b yra 1,91 karto masyvesnė už Žemę, o jos spindulys – apytikriai 1,21 karto didesnis. Planetos orbitos spindulys yra 0,0375 av, o ekscentricitetas – 0,15. Teigiama, kad Wolf 1061b gali turėti uolėtą paviršių.